**Innspill til statsbudsjettet om medisinfri behandling innen psykisk helse.**

Fellesaksjonen for medisinfrie tilbud – et samarbeid mellom LPP, Hvite Ørn Norge, Aurora, Mental Helse og WSO kjemper for at det etableres medisinfrie behandlingsforløp innenfor psykisk helse.

Fellesaksjonen for medisinfrie tilbud fokuserer på og jobber for at man ikke skal utsettes for tvangsmedisinering eller overtalelse. Det skal være en behandling som i første omgang er bygget på at pasienten får et trygt sted å være, en seng å sove i, måltider og ikke minst, mennesker å snakke med. Videre kan det utvikles gode medisinfire behandlingsformer som kan styrke fagfeltet med kunnskapsutvikling.

Fellesaksjonen har derfor sendt inn innspill til statsbudsjettet hvor de ber om øremerkede midler til etablering og drift av medisinfrie pilotprosjekter.

Innspillet innebærer at det avsettes 200 millioner hvert år over en 10 års-periode samt at det bevilges egne forskningsmidler til følgeforskning.

De viser videre til at tilbudet bør ha et døgnbasert retreatsted med omsorg og god informasjon om hjelpen som tilbys, samt tilbud om bistand til å løse praktiske problemer. Det skal også innebære tilbud om ulike behandlingsmetoder og møte med personale som har erfaringskompetanse.

Medisinfire tiltak bør baseres på et fokus på ønsket om å slutte med medikamenter. Få hjelp til det å leve medisinfritt. Det mest gunstige er at tilbudet gis i starten av behandlingsforløpet.

Tilbud om behandling uten medikamenter må legges inn på alle nivåer. Det være seg fra helsedøgnstilbud med intensiv behandling til omsorgstilbud i kommunene. Fellesnevneren i all behandling er at brukerens valg respekteres og at de følges opp individuelt.

Det presiseres også i innspillet at i utviklingen av tilskudds kriterier er det viktig med god brukermedvirkning fra de som står bak ideen om medisinfrie tilbud. Dette for å sikre at behandlingsforløpet samsvarer med brukernes forventninger og ønsker.